മീറ്റ് ദ മിനിസ്റ്റര്: ഇതുവരെ 80 പരാതികള് കണ്ണൂര്: ജില്ലയിലെ വ്യവസായ, ഖനന മേഖലകളിലെ സംരംഭകര് നേരിടുന്ന പ്രശ്നങ്ങള് പരിഹരിക്കുന്നതിന് 13ന് വ്യവസായ മന്ത്രി പി രാജീവിന്റെ നേതൃത്വത്തില് നടത്തുന്ന മീറ്റ് ദ മിനിസ്റ്റര് പരിപാടിയിലേക്ക് ഇതുവരെ 80 പരാതികള് ലഭിച്ചു. 79 എണ്ണം സ്വീകരിച്ചു. പരാതിക്കാരന്റെ മതിയായ വിവരങ്ങള് ഇല്ലാത്തതിനാല് ഒരു പരാതി മാറ്റിവച്ചു. പരാതിയുടെ അടിസ്ഥാനത്തില് മുന്ഗണന ക്രമത്തില് ടോക്കണ് നല്കി ഒരുസമയം 10 പേരെയാണ് അദാലത്ത് ഹാളിലേക്ക് കടത്തി വിടുക. തളിപ്പറമ്ബ്, തലശേരി എന്നിവിടങ്ങളിലെ താലൂക്ക് വ്യവസായകേന്ദ്രത്തിലും, ജില്ലാ വ്യവസായകേന്ദ്രത്തിലും നേരിട്ടും ഓണ്ലൈനിലുമാണ് പരാതികള് സ്വീകരിച്ചത്. ചേംബര് ഓഫ് കൊമേഴ്സ് ഹാളില് നടക്കുന്ന മീറ്റ് ദി മിനിസ്റ്റര് പരിപാടിയില് വ്യവസായ വാണിജ്യ വകുപ്പ് സെക്രട്ടറി എ .പി.എം. മുഹമ്മദ് ഹനീഷ്, ഡയറക്ടര് എസ്. ഹരികിഷോര്, കെഎസ്ഐഡിസി ഡയറക്ടര് എം.ജി. രാജമാണിക്യം, കിന്ഫ്ര, കെഎസ്ഐഡിസി, മറ്റ് വ്യവസായ വകുപ്പ് ഉദ്യോഗസ്ഥര് തുടങ്ങിയവര് പങ്കെടുക്കും. രാവിലെ 10 മുതല് ഉച്ചക്ക് ഒന്നു വരെയാണ് അദാലത്ത്.